P. Minárik, poslanec: (2003-12-16):
Hlavným cieľom navrhovaného zákona je, v súlade so zákonom č. 428/2002 Z. z. o ochrane osobných údajov legislatívne upraviť zákon Národnej rady č. 168/1996 Z. z. o cestnej doprave v znení neskorších predpisov a zákon Národnej rady č. 164/1996 Z. z. o dráhach a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov tak, aby prevádzkovatelia mohli spracúvať osobné údaje bez preukázateľného súhlasu dotknutej osoby v rozsahu nevyhnutnom na dosiahnutie uvedeného účelu, ak sa cestujúci nepreukáže pri kontrole platným cestovným lístkom a úhradu odmietne na mieste zaplatiť. Okrem toho návrh zákona upravuje výšku úhrady pri nepreukázaní sa platným cestovným lístkom v mestskej a autobusovej doprave, na električkových, trolejbusových a špeciálnych dráhach s taxatívne určeného 100-násobku tak, že dopravcovi dáva možnosť v jeho prepravnom poriadku a tarife určiť úhradu nižšiu, najviac do 100 násobku základného cestovného bez príplatkov a zliav. Vážení páni kolegovia, kolegyne, chcem upozorniť, že o fúz sa mi nepodarilo tento návrh doručiť Národnej rade v stanovenom termíne, a preto ho prerokúvame v prvom čítaní až na decembrovej schôdzi, takže navrhovaná účinnosť k 1. 1. 2004 nebude môcť byť dodržaná a ja, samozrejme, v druhom čítaní tento nedostatok opravím. Chcem ešte povedať, že minulý týždeň sa k tomuto návrhu vyjadrila vláda, ktorá dala súhlas, rovnako, ako máte priložené kladné stanovisko Železníc Slovenskej republiky a rozhodujúcich dopravcov, ktorí prepravujú vo verejnom záujme, združených v ich združení. Ďakujem pekne. Z. Martináková, podpredsedníčka NR SR: Prosím pána spravodajcu, ktorého určil navrhnutý gestorský výbor, výbor pre hospodárstvo, privatizáciu a podnikanie, pána poslanca Opaterného, aby informoval o výsledku rokovania o tomto návrhu vo výbore. B. Opaterný, poslanec: Vážená pani predsedajúca, vážené kolegyne, vážení kolegovia, Výbor Národnej rady Slovenskej republiky pre hospodárstvo, privatizáciu a podnikanie svojím uznesením č. 230 z 21. novembra 2003 ma určil za spravodajcu k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 168/1996 Z. z. o cestnej doprave v znení neskorších predpisov a zákon Národnej rady Slovenskej republiky č. 164/1996 Z. z. o dráhach a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov. V súlade s § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom návrhu zákona. Konštatujem, že uvedený návrh spĺňa z formálnoprávnej stránky všetky náležitosti uvedené v § 67 a § 68 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, ako i náležitosti určené v legislatívnych pravidlách. Zo znenia návrhu zákona je zrejmý účel navrhovanej úpravy. Všeobecná časť dôvodovej správy obsahuje hlavný dôvod predloženia návrhu novely zákona, dopad navrhovaných zmien na štátny rozpočet a zamestnanosť. Osobitná časť dôvodovej správy obsahuje odôvodnenie jednotlivých ustanovení. Návrh zákona obsahuje aj doložku zlučiteľnosti s právom Európskej únie, z ktorej vyplýva, že v práve Európskej únie problematika návrhu zákona nie je upravená. Návrh zákona nepatrí medzi prioritné oblasti aproximácie práva obsiahnuté v čl. 70 Európskej dohody o pridružení, nepatrí medzi priority odporúčané Bielou knihou Komisie Európskych spoločenstiev. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku na tom, že po rozprave odporučí uvedený návrh zákona prerokovať v druhom čítaní. V súlade s rozhodnutím predsedu Národnej rady Slovenskej republiky z 27. októbra 2003 č. 440 a podľa § 71 rokovacieho poriadku Národnej rady Slovenskej republiky navrhujem, aby návrh zákona prerokovali tieto výbory: Ústavnoprávny výbor Národnej rady Slovenskej republiky, Výbor Národnej rady Slovenskej republiky pre hospodárstvo, privatizáciu a podnikanie, Výbor Národnej rady Slovenskej republiky pre ľudské práva, národnosti a postavenie žien. Za gestorský výbor navrhujem Výbor Národnej rady Slovenskej republiky pre hospodárstvo, privatizáciu a podnikanie. Zároveň odporúčam, aby predmetný návrh zákona prerokovali výbory v lehote do 30 dní a gestorský výbor do 31 dní od jeho prerokovania v prvom čítaní na schôdzi Národnej rady Slovenskej republiky. Pani predsedajúca, prosím, otvorte všeobecnú rozpravu. Z. Martináková, podpredsedníčka NR SR: Otváram všeobecnú rozpravu k tomuto bodu programu. Písomne sa nikto neprihlásil. Otváram možnosť hlásiť sa do všeobecnej rozpravy ústne. Uzatváram možnosť hlásiť sa ústne do rozpravy. Vyhlasujem všeobecnú rozpravu za skončenú. Zároveň prerušujem rokovanie o tomto bode. Pokračujeme prvým čítaním o návrhu poslancov Národnej rady Slovenskej republiky Jirka Malchárka a Vlastimila Ondrejku na vydanie zákona, ktorým sa mení a dopĺňa zákon č. 513/1991 Zb. Obchodný zákonník v znení neskorších predpisov . Návrh zákona máte ako tlač 462, návrh na jeho pridelenie výborom máte v rozhodnutí pod číslom 461. Nech sa páči, pán poslanec Jirko Malchárek, prosím, aby ste uviedli návrh zákona v snemovni. J. Malchárek, poslanec: Ďakujem pekne, pani predsedajúca. Vážené dámy poslankyne, páni poslanci, dovoľte mi uviesť pár slov k návrhu zákona, ktorým sa mení a dopĺňa zákon č. 513/1991 Zb. Obchodný zákonník v znení neskorších predpisov. Predložením novely Obchodného zákonníka nás s kolegom pánom poslancom Vlastimilom Ondrejkom viedlo schválenie návrhu zákona o obchodnom registri a o zmene a doplnení niektorých predpisov, ktorý bol schválený na poslednej októbrovej schôdzi Národnej rady Slovenskej republiky. S účinnosťou od 1. januára 2004, keď nadobúda účinnosť zákona o obchodnom registri, sa významným spôsobom mení koncepcia obchodného registra. Zmena spočíva predovšetkým v zavedení nového postupu pri zapisovaní údajov, zmene údajov a výmaze zapísaných údajov z obchodného registra, tzv. registrácie. Podľa novej právnej úpravy registráciu údajov budú vykonávať vyšší súdni úradníci, pričom návrhy na zápis, zmenu alebo výmaz údajov z registra sa preskúmajú zásadne iba z formálneho hľadiska, teda predmetom preskúmania budú napr. úplnosť návrhu na zápis, resp. výmaz údajov z registra, súlad údajov uvedených návrhom s údajmi vyplývajúcimi z príloh a podobne. Preventívna materiálna kontrola zapísaných skutočností, t. j. kontrola súladu návrhu na zápis, resp. zmenu údajov so skutočným stavom, bude obmedzená na zápisy osobitného právneho významu, a to najmä na prvozápisy a zápisy z plynutia, zlúčenia, alebo rozdelenia obchodných spoločností. Registrácia by tak mala prispieť k zjednodušeniu a tiež k zrýchleniu zapisovania, resp. výmazu údajov z obchodného registra. Na druhej strane však v dôsledku zúženia preventívnej materiálnej kontroly zapisovaných údajov môže dôjsť k zapísaniu nepravdivých údajov, príp. údajov, ktoré sú v rozpore s platnými právnymi predpismi, čo môže mať za následok zníženie dôvery v pravdivosť údajov zapísaných v obchodnom registri a s tým spojené zníženie právnej istoty. Cieľom navrhovanej právnej úpravy Obchodného zákonníka je práve zachovanie dôvery v pravdivosť zápisov v obchodnom registri a zachovanie právnej istoty. Za týmto účelom sa zakotvuje povinnosť vyhotoviť notársku zápisnicu, po prvé, o rozhodnutiach valného zhromaždenia spoločnosti s ručením obmedzeným podľa § 125 ods. 1 písm. a), c), d), e) a i), ide o rozhodnutia, na ktoré je potrebný súhlas dvojtretinovej väčšiny hlasov všetkých spoločníkov, rozhodne, a schválenie konaní urobených zakladateľmi spoločnosti pred vznikom, schválenie stanov a ich zmena, rozhodnutie o zmene spoločnosti a spoločenskej zmluvy, rozhodnutie o zvýšení, resp. znížení základného imania a rozhodnutie o zrušení spoločnosti, ako aj rozhodnutia o vymenovaní a odvolaní konateľov a členov dozornej rady podľa § 125 ods. 1 písm. f) a g) Obchodného zákonníka, po druhé, o rozhodnutiach valného zhromaždenia akciovej spoločnosti o voľbe a odvolaní členov predstavenstva a členov dozornej rady, ide o rozhodnutia valných zhromaždení spoločností s ručením obmedzeným a akciových spoločností o skutočnostiach, ktoré majú dosah a podstatný význam aj pre iné osoby, napr. pre potenciálnych účastníkov právnych vzťahov s týmito obchodnými spoločnosťami. Notárske zápisnice o právnych úkonoch ako verejné listiny, ktoré osvedčujú dodržanie podmienok ustanovených právnym predpisom, predstavujú určitú garanciu pravdivosti spísaných skutočností, ako aj záruku súladu týchto skutočností s platnými právnymi predpismi. V tejto súvislosti spomeniem dôvodovú správu k návrhu zákona o obchodnom registri, v ktorej sa uvádza, že presná špecifikácia formy príloh, listín prikladaných k návrhu na zápis zostáva v prevažnej miere ponechaná na právnu úpravu Obchodného zákonníka a iných dotknutých právnych predpisov. Naviac, výhoda notárskych zápisníc spočíva aj v možnosti každého jednotlivca overiť si pravdivosť uvedených údajov v systéme on-line v Notárskom centrálnom registri listín, v ktorom sú povinne obsiahnuté notárske zápisnice spísané notárom. Navrhovaná právna úprava by mala významným spôsobom prispieť k väčšej právnej istote v obchodnoprávnych vzťahoch. Na margo prípadných námietok o zvýšení finančného zaťaženia podnikateľov v súvislosti s prijatím navrhovanej právnej úpravy by som chcel zdôrazniť, že návrh zákona bol v rámci prípravnej fázy prerokovaný so zástupcami Ministerstva spravodlivosti Slovenskej republiky. Zástupcovia ministerstva tento návrh podporili a zároveň sme od nich dostali prísľub, že dôjde k zmene vo vyhláške ministerstva spravodlivosti o odmenách a náhradách notárov v znení neskorších predpisov, v rámci ktorej by mala byť znížená sadzba notárskych poplatkov za spísanie notárskych zápisníc o relevantných právnych úkonoch. Podnikateľom by tak v súvislosti s navrhovanou právnou úpravou nemali vzniknúť neúmerné alebo vôbec zvýšené finančné náklady. Na záver. Predtým, než vás požiadam o podporu do druhého čítania, spomeniem, že už je existujúce aj známe súhlasné stanovisko vlády Slovenskej republiky aj súhlasné stanovisko podnikateľských zväzov, ktoré sú súčasťou podnikateľskej komisie pri Výbore Národnej rady pre hospodárstvo, privatizáciu a podnikanie. Ďakujem pekne za pozornosť. Z. Martináková, podpredsedníčka NR SR: Dávam slovo spravodajkyni, ktorú určil navrhnutý gestorský výbor, ústavnoprávny výbor, pani poslankyni Jane Laššákovej.